Britse aktrise maak Kaapse draai vir plaaslike reeksNatalie Dormer is eersdaags in ‘n plaaslike misdaadreeks te sien. (Foto: Chris Floyd) “Ek is opgewonde om in Kaapstad te wees en hierdie mooi, aangrypende reeks te begin skiet. Suid-Afrika het so baie om aan ’n internasionale gehoor te bied.” Só sê Natalie Dormer, ’n Britse aktrise bekend vir haar rolle in Game of Thrones en The Hunger Games, oor die Suid-Afrikaanse misdaadreeks waarin sy eersdaags te siene sal wees. Natalie sal teenoor bekroonde Suid-Afrikaanse akteur, Brendon Daniels, bekend vir sy rolle in onder meer Skemerdans en Trackers, speel. White Lies, ŉ agt-episode-reeks, word deur M-Net in samewerking met Quizzical Pictures en Fremantle vervaardig. “White Lies het ŉ besonderse kreatiewe span en ŉ ongelooflike rolverdeling. Dit vertel ŉ boeiende verhaal uit Kaapstad, ŉ ikoniese stad met wonderlike natuurlike skoonheid,” het Waldimar Pelser, direkteur van Premium-kanale by M-net, gesê. Brendon Daniels. (Foto: verskaf) Die verhaal speel in die weelderige Bishopscourt-buurt af, en vertel die verhaal van ondersoekende joernalis, Edie Hansen, vertolk deur Natalie. In die reeks kom Edie verskeie mense, probleme en struikelblokke teë, terwyl sy haar vervreemde boetie se raaiselagtige moord ondersoek. White Lies is deur Sean Steinberg geskep en deur bekroonde skrywer, Darrel Bristow-Bovey, geskryf. Langley Kirkwood, Morgan Santo, Daniel Schultz, Jane de Wet, Katlego Lebogang, Robert Hobbs en Athenkosi Mfamela sal saam met Natalie en Brendon in die reeks te sien wees. Die verfilming van White Lies skop Maandag 6 Maart in Kaapstad af.